SPRM geledah dua lagi 'safehouse' ahli politik berpengaruh
Kota Kinabalu: Suruhanjaya Pencegahan Rasuah Malaysia (SPRM) menggeledah dua tempat lagi yang dipercayai dijadikan sebagai 'safehouse' oleh seorang ahli politik berpengaruh, malam tadi.Penggeledahan dua tempat terbabit susulan operasi yang menemui sejumlah mata wang asing berjumlah sekitar RM5 juta di pangsapuri di Kuala Lumpur, semalam.Ketua Pesuruhjaya SPRM, Tan Sri Azam Baki berkata, dua tempat itu membabitkan sebuah pejabat dan satu lagi tempat yang tidak diperincikan "Pegawai saya kira, ada tambahan (penggeledahan) dua 'safehouse' lagi. Salah satu daripadanya, ada penemuan SG$74,000 lebih kurang duit kita RM243,000."Kemudian di satu tempat di pejabat, dijumpai wang lebih kurang RM78,000. Kita juga mendapat maklumat ada wang dibuat pelaburan di Singapura ... yang itu saya tidak boleh dedahkan berapa jumlahnya, siapa pemiliknya."Rasanya akan ada lagi penemuan di 'safehouse' lain. Ini kita masih lagi menjalankan siasatan dan risikan terhadap penyimpanan wang ini. Mungkin ada dibuat penyimpanan di bank lain. Ini sedang kita siasat," katanya.Beliau berkata demikian ketika ditemui pemberita selepas program Konvensyen Integriti, Tadbir Urus dan Antirasuah (KITA) 2024 di Pusat Konvensyen Antarabangsa Sabah (SICC), di sini, hari ini.Program dirasmikan Ketua Menteri Sabah, Datuk Seri Hajiji Noor.Azam berkata, suspek yang ditahan adalah seramai empat individu iaitu tiga lelaki dan seorang wanita.Menurutnya, sebelum ini pihaknya memberi maklumat terdapat dua suspek ditangkap seperti yang dilaporkan media semalam."Seorang ditangkap pada 10 Oktober dan direman sehingga 15 Oktober. Suspek ini berkaitan dengan pengarah syarikat ataupun seorang ahli perniagaan. "Ada seorang itu pernah bertugas di Pemerbadanan Menteri Besar Selangor (MBI) dan dia berusia 45 tahun. Tetapi kita hanya dapat reman selama satu malam saja kerana dia mempunyai masalah kanser prostat."Ketiga, seorang berjawatan sebagai pemandu berumur 43 tahun. Dia direman selama tiga hari dan sudah dilepaskan. "Suspek wanita pula adalah bekas pegawai kewangan syarikat yang mana syarikat ini mendapat konsesi perlombongan pasir. Berumur 46 tahun dan sudah dilepaskan selepas direman lebih kurang tiga hari," katanya.Dalam pada itu, Azam berkata, SPRM akan memanggil ahli politik yang terbabit untuk siasatan selanjutnya selepas mendapat bukti mencukupi."Ya, dia akan dipanggil pada satu masa yang difikirkan sesuai oleh pegawai penyiasat saya. Seperti mana lazimnya, kami perlu mendapatkan segala bukti yang kita rasa wajar, kita perlukan dan disahkan, barulah orang berkenaan akan dipanggil."Saya memang tidak akan menolak atau menafikan beliau akan dipanggil tapi selepas kami ataupun pegawai penyiasat berpuas hati mengenai beberapa lagi penemuan dokumen dan wang berkaitan."Sekarang ini pun lebih kurang 15 saksi dipanggil. Saya jangka akan ramai lagi saksi yang akan dipanggil untuk penyiasatan."Selain daripada Akta Pencegahan Rasuah 2009 yang di bawah Seksyen 16, kami juga akan membuka beberapa kertas siasatan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA)," katanya.Semalam, dilaporkan SPRM menggeledah sebuah pangsapuri yang didakwa dijadikan 'safehouse' seorang ahli politik berpengaruh dan menemui sejumlah mata wang asing berjumlah kira-kira RM5 juta.